LV Eiropas Savienības Oficiālais Vēstnesis C 141/16

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 141/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PÃO DE LÓ DE OVAR

ES Nr.: PT-PGI-0005-01341 – 28.5.2015.

ACVN ( ) AĢIN ( X )

1. Nosaukums vai nosaukumi

Pão de Ló de Ovar

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Pão de Ló de Ovar ir konditorejas izstrādājums, kura gatavošanā izmantotās pamata izejvielas ir olas (galvenokārt dzeltenumi), cukurs un milti.

Produktu piedāvā ar baltu papīru izklātā veidnē, un tā “kukurūzas kūkas” formu veido viegla, krēmīga, poraina un dzeltena mīkla, kuru dēvē par ló, plāna, zeltaini brūna un valgana garoziņa, un mitras konsistences mīkstums, kuru dēvē par pito. Izstrādājumam ir turpmāk norādītās fiziskās, ķīmiskās un organoleptiskās īpašības.

Fiziskie parametri. Divu veidu Pão de Ló de Ovar vidējās vērtības:

Pão de Ló de Ovar Mazais jeb bērnu Pão de Ló de Ovar Parastais Min. Maks. Min. Maks. Masa (g) 100 125 485 1 500 Augstums (cm) 3 8 7 14 Diametrs (cm) 11 12 16 28

Mazo Pão de Ló de Ovar parasti mēdz dēvēt arī par “bērnu” (Infantes).

Ķīmiskie parametri. Pão de Ló de Ovar vidējās vērtības:

Min. Maks. Min. Maks. Cukuri (%) 37,80 49,20 Šķīstošie 29,20 Šķīstošie 39,20 Nešķīstošie 5,40 Nešķīstošie 13,40 Tauki (%) 12,80 18,20 Kopējais ūdens daudzums (%) 24,50 33,10 Proteīni (%) 7,40 14,60 Šķīstošie 1,30 Šķīstošie 2,70 Nešķīstošie 7,90 Nešķīstošie 10,10 Ūdens aktivitāte 0,831 Ūdens aktivitāte 0,937

Produkta derīguma termiņa laikā tā mitruma saturs pazeminās, tāpēc šīs vērtības var samazināties par 2,5 %.

Organoleptiskās īpašības:

Krāsa Garoza: dzeltenbrūna līdz brūna Mitrā daļa jeb pito: zeltaina olas dzeltenuma krāsā, var būt oranžīga nokrāsa vai gaiši brūni toņi Sausā daļa: olas dzeltenuma krāsā, var būt oranžīgi toņi Izskats Garoza: viendabīga; var būt nelīdzena vietās, kur produkts ir saplacis, un iespējami daži nelieli mīklas stāvoklī radušies burbuļi Mitrā daļa jeb pito: krēmīga, pašķidra, var izplūst, kad produkts tiek sagriezts Sausā daļa: poraina Smarža Pão de Ló: viegla olu smarža ar karameļu niansi (bez piedeguma) Garša Pão de Ló: salda ar olu garšu Konsistence Pão de Ló: vidēji stingra, mutē kūstoša, mīksta konsistence, kas ļauj pilnībā izbaudīt šķidrās daļas krēmīgumu

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Svaigas olas, baltais cukurs, 55. tipa kviešu milti un sāls (šī sastāvdaļa ir neobligāta).

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Mīklas gatavošana

Šajā posmā konditora pieredze ir galaprodukta kvalitāti noteicošs faktors, jo nepieciešams noteikt “īsto” brīdi mīklas gatavībai.

Mīklas pildīšana veidnē

Veidni izklāj ar cepampapīru, papīru pielāgojot veidnes formai. Šī darbība prasa meistarību un roku veiklību.

Mīklas masas pildīšana veidnē ir darbība, kurai nepieciešama gan konditora meistarība, gan pieredze.

Mīklas cepšana

Cepšanas laikā produkts ir nepārtraukti jāuzrauga, jo atkarībā no cepšanas laika produkts iegūst noteiktu mitruma jeb pito daudzumu, kas ir Pão de Ló de Ovar specifiskā īpašība.

Atdzesēšana

Atdzesēšanas posmā Pão de Ló de Ovar atstāj veidnē. Tiklīdz produkts ir atdzisis, papīra malas apgriež.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Pão de Ló de Ovar specifiskais marķējums ietver šādus elementus:

1) vārdus “Pão de Ló de Ovar – aizsargāta ģeogrāfiskās izcelsmes norāde” vai “Pão de Ló de Ovar AĢIN”;

2) tālāk norādīto Pão de Ló de Ovar logotipu.

4. Ģeogrāfiskā apgabala īsa definīcija

Ovaras (Ovar) konsela (Esmoriz, Cortegaça, Maceda, Arada, Ovar, S. João, S. Vicente un Válega fregesija).

5. Saikne ar ģeogrāfisko apgabalu

Kopš 18. gadsimta beigām līdz pat mūsu dienām ar Pão de Ló de Ovar saistītā zinātība nekad nav izplatījusies ārpus Ovaras konselas, kuras agrākais nosaukums bija Vila de Ovar.

Pão de Ló de Ovar ražošanas apgabals ir Ovaras konsela, ko nosaka fakts, ka produktam ir tāds pats nosaukums kā noteiktajam ģeogrāfiskajam apgabalam, kurā produkts ir plaši pazīstams. Tas savukārt ir tieši saistīts ar to, ka Pão de Ló de Ovar gatavošana un patēriņš, kas parasti notiek Klusās nedēļas ceremoniju laikā (to apstiprina dokumentētas vietējo ļaužu liecības kopš 1781. gada), ir vēsturiska tradīcija, kura dziļi iesakņojusies Ovaras ļaužu sadzīvē.

Par Pão de Ló de Ovar gatavošanu 18. gadsimta beigās toreizējās Vila de Ovar robežās vēsta priesteris Manuels Liriu (Manuel Lírio), kuram vēl bija iespēja pārlapot brālības Irmandade dos Passos jau tolaik izirstošos dokumentus. Iepazinies ar grāmatām, kuras “atvērtas un uz mutes nomestas, trūdēdamas gulēja uz grīdas; uzšķērstas, saburzītas, izdīrātas no vākiem un sasviestas kaudzē kā netīras lupatas”, priesteris Liriu savā darbā “Os Passos: subsídios para a história de Ovar” ierakstīja šādus vārdus: “1781. gadā priesteriem, kuri Klusās nedēļas procesijā nesa nestuves ar relikvijām, dāvanās pasniedza Pão de Ló de Ovar. Tas ir apliecinājums šī salduma senajai vēsturei.”

Dabas un reģionālo apstākļu, kā arī zinātības un izmantoto olu augstās kvalitātes kombinācija nosaka attiecīgā galaprodukta īpašības un ir tā labās slavas pamatā.

Pão de Ló de Ovar no citiem miltu konditorejas izstrādājumiem atšķiras gan ar “kukurūzas kūkas” formu un krēmīgi vieglo, poraini dzelteno mīklu, kuru dēvē par ló, gan plāno, zeltaini brūno un valgano garoziņu, gan mitras konsistences mīkstumu, kuru dēvē par pito.

Ražošanas metodē, ko izmanto, lai iegūtu krēmīgi vieglo, poraini dzelteno mīklu, kura iekšpusē saglabā mitru konsistenci, ietilpst vairāki posmi, kuros liela nozīme ir tradicionāliem paņēmieniem, kas cieši saistīti ar Ovaras konditoru zinātību; pēdējā posmā masa iegūst viendabīgumu, kas piešķir galaproduktam vēlamās īpašības.

Pirmkārt, gatavojot mīklu, vispirms savieno izejvielas: olas, cukuru un sāli (pēc izvēles) kuļ ne ilgāk kā 20 minūtes, līdz izveidojas bālgans maisījums. Pēc tam pievieno izsijātus miltus, tos lēni un vienmērīgi iemaisot.

Šīs darbības izpildē zinātība ir galaprodukta kvalitāti noteicošs faktors, jo šajā posmā veidojas Pão de Ló de Ovar specifiskās īpašības.

Pēc tam sarkanā vai melnā māla keramikas veidnē ieklāj papīru; tas ir šim produktam specifisks un raksturīgs posms. Māla keramikas veidni izklāj ar cepampapīru (100–120 g/m2), kas jāieloka astoņās vietās, veidojot četrus stūrus jeb četras vienādas malas. Papīra ieloces jāveido rūpīgi, lai tās precīzi iekļautos veidnē. Ieloces ir vienādos attālumos cita no citas, un papīra malas vēlāk apgriež, izrobojot zigzaga formā.

Otrkārt, mīklas masu liek ar papīru izklātajās veidnēs. Šī darbība prasa konditora meistarību un zinātību, jo veidnē ir pareizi jāieliek vajadzīgais daudzums mīklas, lai cepšanas process noritētu normāli un mīkla neplūstu pāri papīra malām.

Treškārt, cepšanas process notiek elektriskajā krāsnī 140–200 °C temperatūrā, un tas ilgst no 50 minūtēm līdz divām stundām atkarībā no šķidruma svara topošajā produktā. Šai darbībai ir ārkārtīgi liela nozīme, jo tā nosaka produkta kvalitāti – rezultāts ir atkarīgs no zinātības, izraugoties mīklas konsistencei atbilstošu cepšanas laiku, tādēļ produkts cepšanas procesā ir nepārtraukti jāuzrauga.

Produkts ir gatavs, kad tā garoza iegūst zeltaini brūnu nokrāsu, virspusē saglabājot valganumu, bet apakšā krēmveida mīkstumu. Atkarībā no cepšanas laika Pão de Ló de Ovar veidojas vairāk vai mazāk izteikts pito, kas to padara par īpašu konditorejas izstrādājumu.

Tādējādi ar zinātību par mīklas gatavošanu, tās pildīšanu veidnē un piemērota cepšanas laika izvēli tiek iegūts specifisks produkts Pão de Ló de Ovar.

Pão de Ló de Ovar ražošana ir cieši saistīta ar zinātību, kas nepieciešama mīklas gatavošanai un cepšanai, un produkta gatavošanas pirmsākumi meklējami 18. gadsimta beigās.

Saskaņā ar mutvārdu folkloru 19. gadsimtā Ovarā ar reģionālo saldumu, tai skaitā arī slavenā Pão de Ló de Ovar, ražošanu nodarbojās vairākas ģimenes. 1877. gadā Markišs Gomišs (Marques Gomes) savā darbā Aveiro e seu Distrito, aprakstīdams pilsētu Vila de Ovar, secina: “Konditorejā aizvien vairāk izceļas ar Aveiru konkurējošie [izstrādājumi] pão de ló un ovos molles.”Pão de Ló de Ovar kļuva slavens kā tradicionāls portugāļu saldums, un par to acīmredzot jāpateicas šā produkta kvalitātei un tā spējai laika gaitā iekarot aizvien jaunus tirgus.

Pão de Ló de Ovar publicitāti veicināja arī koru biedrības Orfeão de Ovar rīkotās izrādes, kas notika 1949., 1950. un 1972. gadā.

Turoties atmiņā un uz mēles, kopš 20. gadsimta 80. gadiem produkts Pão de Ló de Ovar ir ieņēmis redzamu vietu lielākajā daļā Portugāles gastronomijas gadatirgu, izpelnoties ievērību nozīmīgākajos pasākumos. Pão de Ló de Ovar ir iekarojis arī Portugāles galvaspilsētas tirgu, it īpaši 19. gadsimta pēdējā desmitgadē, pateicoties Ovaras fregašu apkalpes ieviestajai tradīcijai svētku pasākumos izdāļāt fregašu īpašniekiem un klientiem Pão de Ló de Ovar, ko transportēja pītos grozos.

Arī Pão de Ló Celeste de Ovar, kas plašākā mērogā tika ražots un izplatīts jau kopš 1917. gada, ievērojami veicināja Pão de Ló de Ovar popularitāti.

Pão de Ló de Ovar ir unikāls produkts, kura gatavošanā būtiska ir konditoru zinātība, kas produktam piešķir īpašu garšu un formu, neredzamām saitēm to saistot ar ražošanas apgabalu.

Pão de Ló de Ovar reputācija un atpazīstamība, kura šo produktu jau kopš 18. gadsimta beigām saista tikai un vienīgi ar Ovaras konselu, ir plaši dokumentēta.

Jāuzsver, ka zinātība par Pão de Ló de Ovar gatavošanas mākslu nekad nav izplatījusies aiz Ovaras konselas robežām.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.dgadr.mamaot.pt/images/docs/val/dop_igp_etg/Valor/CE_Pao_lo_Ovar.pdf

(1) OV L 343, 14.12.2012., 1. lpp.